Die (slegte) waarheid oor rubbereendjiesDie binnekant van ‘n rubbereendjie (27 Maart 2018) Foto: AP Photo/Ferdinand Ostrop Wetenskaplikes het in ŉ studie die waarheid onthul oor daardie oulike geel bad-eendjies – en dis presies wat ouers gevrees het. Switserse en Amerikaanse navorsers het die mikrobe getel wat in dié badspeelgoed teenwoordig is en bevind dat dit inderdaad ŉ hawe vir slegte bakterieë is. Die bakterieë Legionella en Pseudomonas aeruginosa is in vier van die vyf eendjies wat ondersoek is, gevind – dis ook te sien in die vuil water wat uit die eendjie spuit wanneer dit gedruk word. Dié bakterieë is gewoonlik teenwoordig in infeksies wat in hospitale opgedoen word, het die outeurs in ŉ verklaring gesê. Die studie, deur die Switserse Federale Instituut van Akwatiese Wetenskap en Tegnologie, ETH Zurich, en die Universiteit van Illinois, is Dinsdag gepubliseer in die joernaal Biofilms and Microbiomes. Dit is een van die eerste indiepte wetenskaplike ondersoek van dié aard. Die wetenskaplikes het tot 75 miljoen selle per vierkante sentimeter gevind en ŉ verskeidenheid van bakterieë en fungus in die eendjies. Volgens die span is kraanwater nie die probleem nie, eerder die swak gehalte polimere in die plastiekmateriaal wat die bakterieë laat vermeerder. Liggaamsvloeistowwe, soos urine en sweet, en selfs seep in die badwater voeg mikrobe by wat die bakterieë laat blom. “Ons het groot verskille tussen verskillende badspeelgoed gevind,” het mikrobioloog en hoof van die studie, Lisa Neu, gesê. Ander baddiere, soos rubberkrokodille, is ook ondersoek. “Een van die redes was die materiaal, omdat dit koolstof vrystel wat as ŉ voedingsbron dien vir die bakterie.” Alhoewel sekere tipes bakterieë kinders se immuunstelsels kan verhoog, kan dit ook tot oog-, oor- en inwendige infeksies lei, het die navorsers verduidelik. Die mees weerlose gebruikers is kinders “wat daarvan hou om die water uit die badspeelgoed in hul gesig te spuit”. Die wetenskaplikes het finansiering van die Switserse regering bekom as deel van ŉ groter navorsingsprojek oor huishoudelike voorwerpe – om byvoorbeeld te bepaal of ŉ beter gehalte polimeer sal verhoed dat bakterie en fungus in die eendjies groei. Die Switserse regering het in hierdie stadium nog nie enige aanbevelings gemaak nie.